Wie dr Ban selber xeit hett, hett er sini Entscheidig, en Diplomat werde z'welle, scho 1962 gfalle, won'er uf dr Chungju High School bi'nem Englisch Wettbewerb e Reis nach Washington D. C. und nem Treffe mit'm damalige Präsident vu de Vereinigte Staate John F. Kennedy gwunna hett.[1] Studiert hett dr Ban a dr Soul National University und hett 1970 dr Bachelor-Grad in International Relations (internationali Zämmearbeit) übercho. Sini diplomatischi Karriera hett er während dr Militärdiktatur vu Park Chung-hee ahgfange, und hett si während'm Präsident vu Korea Chun Doo-hwan (1980 bis 1988) witergfüehrt, wo wie dr Park dur en Militärputsch a d'Macht choo isch.